## Carlos Mazón destaca el compromís de la Generalitat per “reforçar la Mesa de Diàleg Social per a defendre els interessos de la Comunitat Valenciana”

*** En esta trobada s’ha tractat la proposta de meses de treball i s’ha abordat l’actualització del Reglament de la Mesa de Diàleg Social
* El cap del Consell ha presidit la tercera reunió que s’ha celebrat enguany de la Mesa de Diàleg Social de la Comunitat Valenciana**

El president de la Generalitat, Carlos Mazón, ha destacat que en esta legislatura “reforçarem l’acció de la Mesa de Diàleg Social per a, des del rigor i la pluralitat, defendre els interessos comuns de la Comunitat Valenciana i ajuntar esforços per a millorar l’activitat econòmica i social de la nostra ciutadania”.

Així, el cap del Consell ha reivindicat “la voluntat de diàleg constant i constructiu d’este Consell amb els agents socials per a avançar en temes estratègics i prioritaris per a la Comunitat Valenciana”.

De fet, es tracta de la tercera reunió de la Mesa de Diàleg Social feta enguany després de la primera que es va celebrar al gener per a la seua constitució i la que es va realitzar al principi de març en la qual es va abordar l’informe de la Comissió d’Experts en Finançament nomenats per les Corts Valencianes sobre el fons transitori d’anivellament i el deute. Així, a més de les dos sessions ordinàries que estan previstes per al que queda d’any, també se’n celebrarà una altra extraordinària de pressupostos.

En esta reunió s’han analitzat les diferents meses i submeses per a treballar de manera coordinada entre els agents socials i els diferents departaments de la Generalitat en assumptes estratègics per al conjunt de la societat valenciana com ara economia, servicis socials, sanitat, igualtat, habitatge o educació, entre altres.

Així mateix, s’ha abordat la proposta de modificació del Reglament de la Llei 7/2015 de participació i col·laboració institucional de les organitzacions sindicals i empresarials representatives de la Comunitat Valenciana per a adaptar-lo a les necessitats actuals.

En la Mesa de Diàleg Social de la Comunitat Valenciana formen part, a més de la Generalitat, la Confederació Empresarial de la Comunitat Valenciana (CEV) i els sindicats UGT PV i CCOO PV.

En esta trobada, a més del cap del Consell, han participat el vicepresident primer i conseller de Cultura i Esport, Vicente Barrera, la vicepresidenta segona i consellera de Servicis Socials, Igualtat i Habitatge, Susana Camarero, la consellera d’Hisenda, Economia i Administració Pública, Ruth Merino, la consellera d’Innovació, Indústria, Comerç i Turisme, Nuria Montes, el president de la CEV, Salvador Navarro, la secretària general de CCOO-PV, Ana García, i el secretari general d’UGT, Ismael Sáez, entre altres representants de la patronal i els sindicats esmentats.

Fecha: 16/04/2024